“Davlat bojxona xizmati to‘g‘risida”gi O‘zbekiston Respublikasi Qonuniga qo‘shimcha va o‘zgartishlar kiritish haqida

1-modda. O‘zbekiston Respublikasining 1997-yil 29-avgustda qabul qilingan “Davlat bojxona xizmati to‘g‘risida”gi 472-I-sonli Qonuniga (O‘zbekiston Respublikasining 2018-yil 18-oktabrda qabul qilingan O‘RQ-502-sonli Qonuni tahririda) (O‘zbekiston Respublikasi Oliy Majlisi palatalarining Axborotnomasi, 2018-yil, № 10, 678-modda; 2019-yil, № 5, 265-modda, № 9, 588-modda; 2021-yil, 4-songa ilova) quyidagi qo‘shimcha va o‘zgartishlar kiritilsin:
 1) 3-modda:
 quyidagi mazmundagi yettinchi xatboshi bilan to‘ldirilsin:
 “jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish bo‘yicha chora-tadbirlarni ishlab chiqish hamda amalga oshirishda o‘z vakolatlari doirasida ishtirok etish”;
 yettinchi — o‘n uchinchi xatboshilari tegishincha sakkizinchi — o‘n to‘rtinchi xatboshilar deb hisoblansin;
 2) 6-moddaning sakkizinchi qismi “umumiy shtatlari soni” degan so‘zlardan keyin “va mehnatga haq to‘lash fondi” degan so‘zlar bilan to‘ldirilsin;
 3) 7-modda:
 quyidagi mazmundagi to‘rtinchi xatboshi bilan to‘ldirilsin:
 “bojxona auditini amalga oshirish”;
 to‘rtinchi — o‘n ikkinchi xatboshilari tegishincha beshinchi — o‘n uchinchi xatboshilar deb hisoblansin;
 quyidagi mazmundagi o‘n uchinchi xatboshi bilan to‘ldirilsin:
 “jismoniy va yuridik shaxslarga qonunchilikda belgilangan tartibda pulli xizmatlar ko‘rsatish”;
 o‘n uchinchi xatboshisi o‘n to‘rtinchi xatboshi deb hisoblansin;
 4) 11-modda:
 quyidagi mazmundagi to‘rtinchi qism bilan to‘ldirilsin:
 “Bojxona organlari xodimlari bojxona nazoratini amalga oshirishda maxsus vosita sifatida xizmat itlaridan foydalanishi mumkin”;
 to‘rtinchi qismi beshinchi qism deb hisoblansin;
 5) 13-moddaning to‘rtinchi va beshinchi qismlari quyidagi tahrirda bayon etilsin:
 “Alohida hollarda, bojxona organlariga xizmatga ushbu moddaning ikkinchi va uchinchi qismlarida ko‘rsatilgan talablar inobatga olinmagan holda:
 O‘zbekiston Respublikasi Prezidentining farmoni, qarori yoki farmoyishi, shuningdek roziligi yoki O‘zbekiston Respublikasi Vazirlar Mahkamasining qarori yoxud O‘zbekiston Respublikasi Davlat bojxona qo‘mitasi raisining buyrug‘i asosida — boshqa davlat organlarining va tashkilotlarining xodimlari;
 O‘zbekiston Respublikasi Davlat bojxona qo‘mitasi raisining buyrug‘i asosida — yoshi o‘ttizdan oshgan, tor ixtisoslikdagi yuqori malakali mutaxassislar qabul qilinishi mumkin.
 Quyidagilar bojxona organlariga xizmatga qabul qilinishi mumkin emas:
 muomalaga layoqatsiz yoki muomala layoqati cheklangan deb topilgan fuqarolar;
 xizmatni o‘tashga monelik qiladigan kasalligi yoki jismoniy nuqsonlari bo‘lgan fuqarolar;
 boshqa davlat organlaridan salbiy sabablarga ko‘ra bo‘shatilgan fuqarolar;
 sodir etgan jinoyati uchun ilgari hukm qilinganlar, qo‘llanilgan jazo turidan, sudlanganlik holati tugatilganligidan yoki olib tashlanganligidan va o‘ziga nisbatan amnistiya akti yoki afv etish qo‘llanilganligidan qat’i nazar yoxud yarashuv munosabati bilan jinoiy javobgarlikdan ozod qilingan fuqarolar”;
 6) 16-modda:
 ikkinchi va uchinchi qismlari quyidagi tahrirda bayon etilsin:
 “Bojxona organlarining serjantlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati kichik serjanti” maxsus unvoni beriladi.
 Bojxona organlarining ofitserlar tarkibi lavozimlariga qabul qilingan shaxslarga ularni lavozimga tayinlash bilan bir vaqtda “bojxona xizmati katta serjanti” maxsus unvoni beriladi, ular bu unvonda dastlabki sinov muddati tugab, birinchi ofitserlik unvoni berilguniga qadar xizmat qiladi”;
 quyidagi mazmundagi to‘rtinchi qism bilan to‘ldirilsin:
 “Bojxona organlarida lavozimlar (ofitser va serjantlar egallashi lozim bo‘lgan shtat lavozimlari) va ularga muvofiq maxsus unvonlar O‘zbekiston Respublikasi Davlat bojxona qo‘mitasi raisi tomonidan tasdiqlanadigan bojxona organlarining shtatlarida nazarda tutiladi”;
 to‘rtinchi — o‘ttizinchi qismlari tegishincha beshinchi — o‘ttiz birinchi qismlar deb hisoblansin;
 oltinchi qismidagi “nomzodlarga” degan so‘z “shaxslarga” degan so‘z bilan almashtirilsin;
 sakkizinchi qismidagi “mayor” degan so‘z “bojxona xizmati mayori” degan so‘zlar bilan almashtirilsin;
 to‘qqizinchi qismidagi “polkovnik” degan so‘z “bojxona xizmati polkovnigi” degan so‘zlar bilan almashtirilsin;
 o‘ninchi qismining:
 birinchi xatboshisidagi “leytenant” degan so‘z “bojxona xizmati leytenanti” degan so‘zlar bilan almashtirilsin;
 ikkinchi xatboshisidagi “sinov muddatini” degan so‘zlar “birlamchi kasbiy qayta tayyorgarlikni” degan so‘zlar bilan almashtirilsin;
 o‘n ikkinchi qismining ikkinchi — to‘qqizinchi xatboshilari quyidagi tahrirda bayon etilsin:
 “bojxona xizmati kichik serjanti — ikki yil;
 bojxona xizmati serjanti — ikki yil;
 bojxona xizmati katta serjanti — muddatsiz;
 bojxona xizmati leytenanti — ikki yil;
 bojxona xizmati katta leytenanti — ikki yil;
 bojxona xizmati kapitani — uch yil;
 bojxona xizmati mayori — to‘rt yil;
 bojxona xizmati podpolkovnigi — besh yil”;
 o‘n uchinchi qismidagi “Polkovnik” degan so‘z “Bojxona xizmati polkovnigi” degan so‘zlar bilan almashtirilsin;
 o‘n to‘rtinchi qismidagi “o‘n birinchi qismi” degan so‘zlar “o‘n ikkinchi qismi” degan so‘zlar bilan almashtirilsin;
 o‘n to‘qqizinchi qismi quyidagi tahrirda bayon etilsin:
 “Pensiya olish huquqini, shuningdek navbatdagi maxsus unvonni berish imkonini beradigan xizmat yillariga ega bo‘lgan, egallab turgan lavozimi bo‘yicha eng yuqori maxsus unvoni “bojxona xizmati kapitani” etib belgilangan, ishda ijobiy tavsiflanadigan bojxona organlarining ofitserlar tarkibidagi xodimlariga xizmatdan bo‘shatish bilan bir vaqtda “bojxona xizmati mayori” maxsus unvoni berilishi mumkin”;
 yigirma birinchi qismining ikkinchi jumlasidagi “leytenant” degan so‘z “bojxona xizmati leytenanti” degan so‘zlar bilan almashtirilsin;
 o‘ttizinchi qismi quyidagi tahrirda bayon etilsin:
 “O‘zbekiston Respublikasi Prezidentining farmoni, qarori, farmoyishi yoki roziligi asosida bojxona organlaridagi xizmatga generallar tarkibidagi lavozimga yuborilgan, shuningdek bojxona organlaridagi xizmatga boshqa huquqni muhofaza qiluvchi organlardan yoki maxsus unvonlar va darajalar mavjud bo‘lishini nazarda tutuvchi boshqa organlardan o‘tkazish tartibida o‘tkazilgan shaxslarga xizmat qilgan yillari uchun foizli ustamani belgilashda avvalgi ish joyidagi xizmat yoki mehnat staji (foizli ustamani to‘lash uchun belgilangan) inobatga olinadi hamda bojxona organlaridan bo‘shatilgan taqdirda pensiya tayinlash chog‘ida mazkur davr umumiy xizmat stajiga qo‘shib hisoblanadi”;
 7) 17-moddaning birinchi qismi quyidagi tahrirda bayon etilsin:
 “O‘zbekiston Respublikasi Davlat bojxona qo‘mitasi raisi O‘zbekiston Respublikasi Bosh vazirining O‘zbekiston Respublikasi Oliy Majlisi Qonunchilik palatasi ma’qullaganidan keyin kiritilgan taqdimiga binoan O‘zbekiston Respublikasi Prezidenti tomonidan lavozimga tasdiqlanadi va lavozimidan ozod etiladi”;
 8) 18-modda:
 quyidagi mazmundagi ikkinchi qism bilan to‘ldirilsin:
 “Bojxona organlariga qabul qilingan xodimlar (Bojxona instituti bitiruvchilaridan tashqari) majburiy tartibda birlamchi kasbiy qayta tayyorgarlikdan o‘tadi”;
 ikkinchi, uchinchi va to‘rtinchi qismlari tegishincha uchinchi, to‘rtinchi va beshinchi qismlar deb hisoblansin;
 to‘rtinchi qismidagi “har ikki yilda” degan so‘zlar “O‘zbekiston Respublikasi Davlat bojxona qo‘mitasi raisining buyrug‘iga muvofiq” degan so‘zlar bilan almashtirilsin;
 9) 20-modda:
 birinchi va ikkinchi qismlari quyidagi tahrirda bayon etilsin:
 “O‘zbekiston Respublikasi Prezidentining farmoni, qarori, farmoyishi asosida, shuningdek uning roziligiga ko‘ra yoki O‘zbekiston Respublikasi Vazirlar Mahkamasining qarori bilan yoxud yuqori turuvchi organlarning buyrug‘i bo‘yicha boshqa davlat organlariga yoki ularning tasarrufidagi tashkilotlarga, xalqaro tashkilotlarga tayinlangan (yuborilgan) bojxona organi xodimi o‘z majburiyatlarini bajarish davrida O‘zbekiston Respublikasi Davlat bojxona qo‘mitasi kadrlarining amaldagi zaxirasiga (bundan buyon matnda kadrlar zaxirasi deb yuritiladi), agar qonunchilikda boshqacha qoida nazarda tutilmagan bo‘lsa, bojxona organlaridagi pul ta’minoti saqlanmagan holda kiritiladi.
 Bojxona organining xodimi saylangan (tayinlangan, yuborilgan) davlat organi yoki uning tasarrufidagi tashkilot mazkur xodimga u saylanguniga (tayinlanguniga, yuborilguniga) qadar egallab turgan oxirgi lavozimidagidan kam bo‘lmagan miqdorlardagi pul ta’minoti to‘lanishini ta’minlaydi, shuningdek xizmat yillari uchun ustama va maxsus unvon bo‘yicha maosh to‘laydi”;
 quyidagi mazmundagi uchinchi qism bilan to‘ldirilsin:
 “O‘zbekiston Respublikasi Davlat bojxona qo‘mitasi raisining buyrug‘i bilan O‘zbekiston Respublikasining yoki chet davlatning oliy ta’lim muassasalariga va tashkilotlariga magistratura mutaxassisliklari bo‘yicha o‘qishga yuborilgan bojxona organi xodimi o‘qish davrida, oxirgi egallagan lavozimidagidan kam bo‘lmagan miqdorlardagi pul ta’minoti saqlangan holda bojxona organlarining ixtiyorida qoldiriladi”;
 uchinchi, to‘rtinchi va beshinchi qismlari tegishincha to‘rtinchi, beshinchi va oltinchi qismlar deb hisoblansin;
 to‘rtinchi va beshinchi qismlaridagi “birinchi qismida” degan so‘zlar “birinchi va uchinchi qismlarida” degan so‘zlar bilan almashtirilsin;
 10) 22-moddaning:
 o‘n uchinchi qismi quyidagi tahrirda bayon etilsin:
 “Ichki ishlar organlarining harbiy-tibbiy komissiyasi xulosasi asosida beriladigan kasallik bo‘yicha ta’til yoki mehnatga vaqtinchalik layoqatsizlik varaqasini rasmiylashtirgan holda davolanishda bo‘lish davrida bojxona organi xodimining pul ta’minoti saqlanadi”;
 o‘n yettinchi qismi “o‘n” degan so‘zdan keyin “kalendar” degan so‘z bilan to‘ldirilsin.
 2-modda. O‘zbekiston Respublikasi Davlat bojxona qo‘mitasi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta’minlasin.
 3-modda. O‘zbekiston Respublikasi Vazirlar Mahkamasi:
 hukumat qarorlarini ushbu Qonunga muvofiqlashtirsin;
 davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta’minlasin.
 4-modda. Ushbu Qonun rasmiy e’lon qilingan kundan e’tiboran kuchga kiradi.